492.100 - Lescha da linguas dal chantun Grischun (LLing)    492.100   Lescha da linguas dal chantun Grischun (LLing)  dals 19-10-2006 (versiun dals 01-01-2017)  Il cussegl grond dal chantun Grischun1),  sa basond sin l'art. 3 da la constituziun chantunala2), suenter avair gì invista da la missiva da la regenza dals 16 da matg 20063),  concluda:  1. Disposiziuns generalas  Art.  1 Intent 1 Questa lescha ha l'intent da: a) rinforzar la trilinguitad sco element essenzial dal Grischun; b) consolidar individualmain, socialmain ed instituziunalmain la conscienza per   la plurilinguitad chantunala; c) promover la chapientscha e la convivenza tranter las cuminanzas linguisticas   chantunalas; d) mantegnair e promover la lingua rumantscha e taliana; e) sustegnair  il  rumantsch,  la  lingua  chantunala  periclitada,  cun  mesiras   spezialas; f) stgaffir premissas en il chantun per in institut per la plurilinguitad. 2 Cun ademplir lur incumbensas tegnan il chantun, las regiuns, las vischnancas, las  corporaziuns da vischnancas sco er autras corporaziuns da dretg public quint da la  cumposiziun linguistica usitada dals territoris e prendan resguard da la communitad  linguistica tradiziunala. *  1) PCG 2006/2007, 492 2) DG 110.100 3) pagina 73 * tabellas da las modificaziuns a la fin dal relasch    1   https://www.gr-lex.gr.ch/data/110.100/rm   492.100    Art.  2 Object 1 Questa lescha regla: a) il diever da las linguas chantunalas uffizialas tras las autoritads chantunalas e    tras las dretgiras; b) las mesiras per mantegnair e per promover la lingua e la cultura rumantscha e    taliana sco er il barat tranter las cuminanzas linguisticas chantunalas; c) * l'attribuziun da las vischnancas e da las regiuns als territoris linguistics sco er   la collavuraziun dal chantun cun las vischnancas, cun las regiuns e cun las  corporaziuns da vischnancas sco er cun autras corporaziuns da dretg public tar  la determinaziun da lur linguas uffizialas e da lur linguas da scola.  2. Linguas chantunalas uffizialas  Art.  3 Princips 1 Las  linguas  uffizialas  dal  chantun  vegnan  applitgadas  en  la  legislaziun,  en  l'applicaziun dal dretg ed en la giurisdicziun. 2 Mintga persuna po sa drizzar a las autoritads chantunalas en ina lingua uffiziala da  sia tscherna. 3 Las  autoritads  chantunalas  respundan  en  la  lingua  uffiziala,  en  la  quala  ellas   vegnan dumandadas. En il contact cun vischnancas, cun regiuns e cun corporaziuns  da vischnancas dovran ellas las linguas uffizialas da talas. En proceduras da recurs  sa drizza la lingua da procedura tenor la lingua uffiziala che vegn duvrada en la  decisiun contestada. * 4 En la correspundenza dovran las autoritads chantunalas, la dretgira chantunala, la   dretgira administrativa e la dretgira da mesiras repressivas las linguas uffizialas en  lur furmas da standard. * 5 La  furma  rumantscha  da  standard  da  las  autoritads  chantunalas,  da  la  dretgira  chantunala,  da  la  dretgira  administrativa  e  da  la  dretgira  da  mesiras  repressivas  è rumantsch grischun. Persunas da lingua rumantscha pon sa drizzar al chantun en  ils idioms u en rumantsch grischun. *  Art.  4 Cussegl grond 1 Tar  las  tractativas  en  il  cussegl  grond ed en sias  cumissiuns s'exprima mintga  commembra e mintga commember en la lingua uffiziala da sia tscherna. 2 Mintga  commembra  e  mintga  commember  dal  cussegl  grond  ha  il  dretg  da  pretender translaziuns da dumondas parlamentaras inoltradas,  e quai en la lingua  uffiziala ch'ella u ch'el chapescha. 3 Texts uffizials ch'èn previs per la publicaziun en il cudesch da dretg grischun ston  esser avant maun en tut las linguas uffizialas per vegnir tractads en il cussegl grond  ed en sias cumissiuns.  2       492.100   Art.  5 Regenza 1 Las commembras ed ils commembers da la regenza lavuran en la lingua uffiziala   da lur tscherna. 2 En  in'ordinaziun  speziala  regla  la  regenza  la  translaziun  da  texts  uffizials,  da  publicaziuns  uffizialas,  da  communicaziuns  uffizialas  a  las  medias,  da  paginas  d'internet uffizialas, da documents uffizials, da la correspundenza uffiziala sco er  d'inscripziuns uffizialas d'edifizis chantunals e da vias chantunalas en las linguas  chantunalas uffizialas. 3 Il  chantun  promova  las  enconuschientschas  da  ses  persunal  en  las  linguas  chantunalas uffizialas.  Art.  6 Engaschaments 1 Sche plazzas da l'administraziun chantunala ston vegnir occupadas, sto per regla –  sche  las  qualificaziuns  èn  las  medemas  –  vegnir  dada  la  preferenza  a  quellas  candidatas ed a quels candidats che han enconuschientschas da duas u eventualmain  da tut las trais linguas uffizialas.  Art.  7 Dretgiras ed autoritads da mediaziun 1. disposiziuns generalas *  1 La parsura u il parsura da la dretgira u da l'autoritad da mediaziun fixescha a norma   da questa lescha, en tge lingua uffiziala che la procedura vegn fatga. 2 En las tractativas s'expriman las commembras ed ils commembers da las dretgiras  u da las autoritads da mediaziun en la lingua uffiziala da lur tscherna. * 3 Sentenzias,  conclus e  disposiziuns vegnan redigids  en la  lingua uffiziala,  en la   quala la procedura è vegnida fatga. * 4 Sch'ina partida sa mo in'autra lingua uffiziala, ordinescha la parsura u il parsura da  la dretgira u da l'autoritad da mediaziun – sin dumonda – ina translaziun gratuita da  la tractativa respectivamain da la sentenzia. * 5 En enclegientscha cun las partidas èsi admess da divergiar da las disposiziuns da  questa lescha.  Art.  8 2. dretgira chantunala, dretgira administrativa e dretgira da mesiras  repressivas *  1 Davant la dretgira chantunala, davant la dretgira administrativa e davant la dretgira  da mesiras repressivas pon las partidas duvrar ina lingua chantunala uffiziala da lur  tscherna per lur scrittiras giuridicas e per lur inoltraziuns. * 2 La  lingua  da  procedura  sa  drizza  per  regla  tenor  la  lingua  uffiziala  che  vegn  duvrada en la decisiun contestada respectivamain tenor la lingua uffiziala che vegn   discurrida e duvrada da la partida accusada.   3     492.100    Art.  9 3. dretgiras regiunalas a) regiuns monolinguas *  1 … * 2 Per scrittiras giuridicas e per inoltraziuns sto vegnir duvrada la lingua uffiziala da  la regiun. * 3 La tractativa principala vegn fatga en la lingua uffiziala da la regiun. *  Art.  10 b) regiuns plurilinguas * 1 … * 2 Per lur scrittiras giuridicas e per lur inoltraziuns pon las partidas duvrar ina lingua  uffiziala da la regiun. * 3 La tractativa principala vegn per regla fatga en ina lingua uffiziala da la regiun che  vegn  discurrida  e  duvrada  da  la  partida  accusada  respectivamain  da  la  persuna  accusada. *  Art.  10a * 4. autoritads da mediaziun 1 Sch'ina  autoritad  da  mediaziun  è  cumpetenta  per  l'entir  chantun,  vegnan  applitgadas  las  disposiziuns  davart  la  dretgira  chantunala,  davart  la  dretgira  administrativa e davart la dretgira da mesiras repressivas. * 2 Per las proceduras davant las ulteriuras autoritads da mediaziun vegnan applitgadas  confurm al senn las disposiziuns davart las dretgiras regiunalas. *  3. Promoziun da la lingua rumantscha e taliana / barat tranter  las cuminanzas linguisticas  Art.  11 Chantun 1. instituziuns  1 A  la  Lia  rumantscha,  a  la  Pro  Grigioni  italiano  ed  a  la  Fundaziun  Medias  Rumantschas paja il chantun contribuziuns periodicas annualas per mantegnair e per  promover la lingua e la cultura rumantscha respectivamain taliana. 2 La  concessiun  da  las  contribuziuns  chantunalas  vegn  fatga  dependenta  da  l'observaziun da cunvegnas da prestaziun tranter il chantun e las instituziuns che han  il  dretg  da  survegnir  contribuziuns.  Questas  cunvegnas  da  prestaziun  vegnan  concludidas per ina perioda da mintgamai quatter onns. 3 Il preventiv, il rapport annual ed il quint annual ston vegnir suttamess a la regenza  per l'approvaziun. 4 Las  contribuziuns  chantunalas  importan  10  fin  50  pertschient  dals  custs  cumprovads tenor la cunvegna da prestaziun. 5 Il  cussegl grond fixescha en atgna cumpetenza ils credits per  las  contribuziuns   chantunalas.  4       492.100   Art.  12 2. projects e mesiras da promoziun spezialas a) secturs, criteris da calculaziun  1 Il chantun po pajar contribuziuns a vischnancas, ad autras corporaziuns da dretg  public ed a persunas privatas, cunzunt a favur: a) da mesiras e da projects per mantegnair e per promover la lingua rumantscha e   taliana sco er la trilinguitad chantunala; b) da mesiras e da projects per la chapientscha tranter las cuminanzas linguisticas   chantunalas; c) da gasettas e da revistas rumantschas e talianas per indemnisar prestaziuns che   mantegnan la  lingua,  sche quellas  prestaziuns na pon betg vegnir  furnidas  uschia ch'ellas cuvran ils custs;  d) da l'elavuraziun, da la translaziun e da la publicaziun da lavurs scientificas  davart las linguas chantunalas, davart lur idioms e davart lur dialects, davart la   plurilinguitad sco er davart la politica da linguas e da chapientscha;  e) da la translaziun d'ovras litteraras en rumantsch; f) da curs da rumantsch u da talian per integrar persunas d'autras linguas; g) d'in institut per la plurilinguitad en il chantun Grischun; h) da  l'installaziun  da  scolas  bilinguas  u  da  classas  bilinguas  en  vischnancas   tudestgas. 2 Las contribuziuns chantunalas sa drizzan cunzunt tenor la qualitad da la mesira,  tenor sia impurtanza linguistic-regiunala sco er tenor ses effect per il mantegniment  e per la promoziun da la lingua.  Art.  13 b) premissas per las contribuziuns 1 Las  contribuziuns  chantunalas  vegnan  fatgas  dependentas  d'atgnas  prestaziuns  adequatas da las instituziuns che retschaivan contribuziuns. 2 A projects che han en emprima lingia ina finamira da rendita na vegnan pajadas   naginas contribuziuns chantunalas.  Art.  14 Vischnancas 1 Las  vischnancas  prendan  mesiras  per  mantegnair  e  per  promover  lur  lingua  tradiziunala.  Art.  15 Barat tranter las cuminanzas linguisticas 1 Il chantun e las vischnancas promovan il barat da scolaras e da scolars, da classas   da scola e da persunas d'instrucziun tranter las cuminanzas linguisticas. 2 Per quest intent po il chantun pajar contribuziuns ad organisaziuns da barat.   5     492.100    4. Linguas uffizialas e linguas da scola da las vischnancas e da las  regiuns *  Art.  16 Vischnancas 1. linguas uffizialas a) determinaziun  1 En lur legislaziun determineschan las vischnancas las linguas uffizialas tenor ils  princips da questa lescha. 2 Vischnancas  cun  ina  part  da  commembras  e  da  commembers  d'ina  cuminanza  linguistica tradiziunala d'almain 40 pertschient valan sco vischnancas monolinguas.   En questas vischnancas è la lingua tradiziunala la lingua communala uffiziala; 3 Vischnancas  cun  ina  part  da  commembras  e  da  commembers  d'ina  cuminanza  linguistica tradiziunala d'almain 20 pertschient valan sco vischnancas plurilinguas.  En  questas  vischnancas  è  la  lingua  tradiziunala  ina  da  las  linguas  communalas  uffizialas. 4 Per fixar la part procentuala d'ina cuminanza linguistica èn decisivs ils resultats da  l'ultima dumbraziun federala dal pievel. A la cuminanza linguistica rumantscha u  taliana tutgan tut las persunas che inditgeschan il rumantsch u il talian tar almain in  dumonda davart l'appartegnientscha linguistica.  Art.  17 b) champ d'applicaziun 1 Vischnancas  monolinguas  èn  obligadas  da  far  diever  da  lur  lingua  uffiziala,  cunzunt a la radunanza communala, tar votaziuns communalas, tar communicaziuns  e  publicaziuns  communalas,  en  il  contact  uffizial  cun  la  populaziun  sco  er  tar   inscripziuns da locals uffizials e da vias. Tar inscripziuns privatas che sa drizzan a la  publicitad sto vegnir resguardada la lingua uffiziala en moda adequata. 2 Vischnancas plurilinguas èn obligadas da far diever en moda adequata da la lingua  uffiziala tradiziunala. 3 Las vischnancas reglan ils  detagls  davart  il  champ d'applicaziun da lur  linguas  uffizialas en cooperaziun cun la regenza.  Art.  18 2. linguas da scola a) disposiziuns generalas  1 En lur legislaziun reglan las vischnancas la lingua da scola per l'instrucziun en la  scola populara, e quai tenor ils princips da questa lescha. 2 L'attribuziun  da  las  vischnancas  a  las  vischnancas  monolinguas  ed  a  las  vischnancas plurilinguas vegn fatga confurm a las disposiziuns davart las linguas  uffizialas. 3 Sin dumonda da la vischnanca po la regenza permetter excepziuns tar la tscherna  da la lingua da scola en l'interess da mantegnair ina lingua chantunala periclitada.  6       492.100   Art.  19 b) vischnancas monolinguas 1 En vischnancas monolinguas ha lieu l'instrucziun da l'emprima lingua en la lingua   uffiziala  da  la  vischnanca.  Ellas  procuran  che  l'emprima  lingua  vegnia  tgirada  spezialmain sin tut ils stgalims da scola. 2 La determinaziun da la segunda lingua vegn fatga tenor ils princips da la lescha  chantunala da scola.  Art.  20 c) vischnancas plurilinguas e vischnancas tudestgas 1 En vischnancas plurilinguas ha lieu l'instrucziun da l'emprima lingua en la lingua  uffiziala tradiziunala. 2 En  vischnancas  plurilinguas  ed  en  vischnancas  tudestgas  po  la  regenza  –  sin  dumonda da la  vischnanca – permetter  da manar  ina scola  populara  bilingua en  l'interess da mantegnair la lingua tradiziunala. 3 En vischnancas cun ina part da commembras e da commembers d'ina cuminanza  linguistica tradiziunala d'almain 10 pertschient sto vegnir purschì rumantsch u talian  durant il temp da scola obligatoric.  Art.  21 d) scolas regiunalas bilinguas 1 Sin dumonda d'ina vischnanca u d'ina regiun po la regenza – sa basond sin in   concept  –  permetter  da  manar  ina  scola  populara  bilingua.  Il  chantun  po  pajar  contribuziuns a questas scolas. *  Art.  22 3. cumpetenza linguistica 1 En vischnancas monolinguas cun rumantsch u cun talian sco lingua uffiziala sco er  en  vischnancas  plurilinguas  mettan  las  vischnancas  a  disposiziun  purschidas  a   persunas  d'autras  linguas,  per  che  quellas  possian  emprender  e  meglierar  la  cumpetenza linguistica en la lingua tradiziunala.  Art.  23 4. fusiun da vischnancas / colliaziuns da vischnancas 1 Sche duas u pliras vischnancas monolinguas u plurilinguas fusiuneschan, vegnan  applitgadas confurm al senn las disposiziuns da questa lescha davart il diever da las   linguas uffizialas e davart las linguas da scola. Per fixar la part procentuala da las   commembras e dals commembers d'ina cuminanza linguistica è decisiv il dumber  total da la populaziun da la vischnanca ch'è vegnida creada da nov. 2 Las  regiuns  e  las  corporaziuns  da  vischnancas  reglan  il  diever  da  las  linguas  uffizialas ed eventualmain da las linguas da scola en ils statuts. En quest connex  resguardan  ellas  en  moda  adequata  la  situaziun  linguistica  da  las  singulas  vischnancas. *   7     492.100    Art.  24 5. midada da lingua 1 La midada d'ina vischnanca monolingua ad ina vischnanca plurilingua e viceversa  sco  er  la  midada  d'ina  vischnanca  plurilingua  ad  ina  vischnanca  tudestga  èn  suttamessas a la votaziun dal pievel. Ina dumonda correspundenta premetta che la  part  da  las  commembras  e  dals  commembers  da  la  cuminanza  linguistica  tradiziunala  saja  crudada  sut  40  pertschient  tar  la  midada  d'ina  vischnanca  monolingua ad ina vischnanca plurilingua e sut 20 pertschient tar la midada d'ina  vischnanca plurilingua ad ina vischnanca tudestga. 2 Ina midada da lingua vala sco acceptada, sche la maioritad da las votantas e dals   votants  ha  approvà  la  midada  d'ina  vischnanca  monolingua  ad  ina  vischnanca  plurilingua e sche dus terzs da las votantas e dals votants han approvà la midada  d'ina vischnanca plurilingua ad ina vischnanca tudestga, e quai suenter avair deducì  las vuschs vidas e nunvalaivlas. 3 Conclus davart la midada da lingua ston vegnir approvads da la regenza.  Art.  25 Regiuns * 1 Regiuns che sa  cumponan da vischnancas monolinguas cun ina lingua uffiziala  identica valan sco regiuns monolinguas. La lingua uffiziala da questas regiuns è la   lingua uffiziala da las vischnancas che furman la regiun. * 2 Regiuns  che  sa  cumponan  da  vischnancas  cun  differentas  linguas  uffizialas  respectivamain  da  vischnancas  plurilinguas  valan  sco  regiuns  plurilinguas.  Las  linguas uffizialas da questas regiuns èn tut las linguas uffizialas da las vischnancas   che furman la regiun. * 3 … * 4 Las regiuns reglan ils detagls davart il champ d'applicaziun da lur linguas uffizialas  en cooperaziun cun la regenza. *  5. Disposiziuns finalas  Art.  26 Midadas dal dretg vertent1)  Art.  27 Disposiziun transitorica 1 Las disposiziuns davart las linguas uffizialas e davart las linguas da scola da las   vischnancas na vegnan betg applitgadas per conclus da vischnancas ch'èn vegnids  prendids avant l'entrada en vigur da questa lescha sco er per fatgs ch'èn capitads  avant questa data.  1) Las midadas dal dretg vertent na vegnan betg inditgadas.  8       492.100   Art.  28 Adattaziun da relaschs communals 1 Ils relaschs da las vischnancas e dals circuls sco er ils statuts da las colliaziuns da   vischnancas ston vegnir adattads a las novas prescripziuns entaifer trais onns suenter   che questa lescha è entrada en vigur.  Art.  29 Referendum ed entrada en vigur 1 Questa lescha è suttamessa al referendum facultativ2). 2 La regenza fixescha il termin da l'entrada en vigur3) da questa lescha.  2) Il referendum dal pievel è reussì; las votantas ed ils votants grischuns han acceptà questa   lescha ils 19 d'october 2006.  3) mess en vigur cun CR dals 11 da december 2007 per il 1. da schaner 2008   9     492.100    Tabella da las modificaziuns - tenor conclus  Data dal conclus Entrada en vigur Element Modificaziun Publicaziun en la CUL 19-10-2006 01-01-2008 relasch emprima versiun - 16-06-2010 01-01-2011 Art. 7 midada dal titel 2010, 2553 16-06-2010 01-01-2011 Art. 7 al. 2 midada 2010, 2553 16-06-2010 01-01-2011 Art. 7 al. 3 midada 2010, 2553 16-06-2010 01-01-2011 Art. 7 al. 4 midada 2010, 2553 23-12-2010 01-01-2011 Art. 10a integraziun 2010, 2553 23-12-2010 01-01-2011 Art. 25 al. 3 aboliziun 2010, 2553 13-01-2015 01-01-2016 Art. 1 al. 2 midada 2015-005 13-01-2015 01-01-2016 Art. 2 al. 1, c) midada 2015-005 13-01-2015 01-01-2016 Art. 3 al. 3 midada 2015-005 13-01-2015 01-01-2016 Art. 21 al. 1 midada 2015-005 13-01-2015 01-01-2016 Art. 23 al. 2 midada 2015-005 13-01-2015 01-01-2016 Art. 25 midada dal titel 2015-005 13-01-2015 01-01-2016 Art. 25 al. 1 midada 2015-005 13-01-2015 01-01-2016 Art. 25 al. 2 midada 2015-005 13-01-2015 01-01-2016 Art. 25 al. 4 midada 2015-005 02-02-2016 01-01-2017 Art. 1 al. 2 midada 2016-001 02-02-2016 01-01-2017 Art. 2 al. 1, c) midada 2016-001 02-02-2016 01-01-2017 Art. 3 al. 4 midada 2016-001 02-02-2016 01-01-2017 Art. 3 al. 5 midada 2016-001 02-02-2016 01-01-2017 Art. 8 midada dal titel 2016-001 02-02-2016 01-01-2017 Art. 8 al. 1 midada 2016-001 02-02-2016 01-01-2017 Art. 9 midada dal titel 2016-001 02-02-2016 01-01-2017 Art. 9 al. 1 aboliziun 2016-001 02-02-2016 01-01-2017 Art. 9 al. 2 midada 2016-001 02-02-2016 01-01-2017 Art. 9 al. 3 midada 2016-001 02-02-2016 01-01-2017 Art. 10 midada dal titel 2016-001 02-02-2016 01-01-2017 Art. 10 al. 1 aboliziun 2016-001 02-02-2016 01-01-2017 Art. 10 al. 2 midada 2016-001 02-02-2016 01-01-2017 Art. 10 al. 3 midada 2016-001 02-02-2016 01-01-2017 Art. 10a al. 1 midada 2016-001 02-02-2016 01-01-2017 Art. 10a al. 2 midada 2016-001 02-02-2016 01-01-2017 Titel 4. midada 2016-001  10       492.100   Tabella da las modificaziuns - tenor element  Element Data dal conclus Entrada en vigur Modificaziun Publicaziun en la CUL relasch 19-10-2006 01-01-2008 emprima versiun - Art. 1 al. 2 13-01-2015 01-01-2016 midada 2015-005 Art. 1 al. 2 02-02-2016 01-01-2017 midada 2016-001 Art. 2 al. 1, c) 13-01-2015 01-01-2016 midada 2015-005 Art. 2 al. 1, c) 02-02-2016 01-01-2017 midada 2016-001 Art. 3 al. 3 13-01-2015 01-01-2016 midada 2015-005 Art. 3 al. 4 02-02-2016 01-01-2017 midada 2016-001 Art. 3 al. 5 02-02-2016 01-01-2017 midada 2016-001 Art. 7 16-06-2010 01-01-2011 midada dal titel 2010, 2553 Art. 7 al. 2 16-06-2010 01-01-2011 midada 2010, 2553 Art. 7 al. 3 16-06-2010 01-01-2011 midada 2010, 2553 Art. 7 al. 4 16-06-2010 01-01-2011 midada 2010, 2553 Art. 8 02-02-2016 01-01-2017 midada dal titel 2016-001 Art. 8 al. 1 02-02-2016 01-01-2017 midada 2016-001 Art. 9 02-02-2016 01-01-2017 midada dal titel 2016-001 Art. 9 al. 1 02-02-2016 01-01-2017 aboliziun 2016-001 Art. 9 al. 2 02-02-2016 01-01-2017 midada 2016-001 Art. 9 al. 3 02-02-2016 01-01-2017 midada 2016-001 Art. 10 02-02-2016 01-01-2017 midada dal titel 2016-001 Art. 10 al. 1 02-02-2016 01-01-2017 aboliziun 2016-001 Art. 10 al. 2 02-02-2016 01-01-2017 midada 2016-001 Art. 10 al. 3 02-02-2016 01-01-2017 midada 2016-001 Art. 10a 23-12-2010 01-01-2011 integraziun 2010, 2553 Art. 10a al. 1 02-02-2016 01-01-2017 midada 2016-001 Art. 10a al. 2 02-02-2016 01-01-2017 midada 2016-001 Titel 4. 02-02-2016 01-01-2017 midada 2016-001 Art. 21 al. 1 13-01-2015 01-01-2016 midada 2015-005 Art. 23 al. 2 13-01-2015 01-01-2016 midada 2015-005 Art. 25 13-01-2015 01-01-2016 midada dal titel 2015-005 Art. 25 al. 1 13-01-2015 01-01-2016 midada 2015-005 Art. 25 al. 2 13-01-2015 01-01-2016 midada 2015-005 Art. 25 al. 3 23-12-2010 01-01-2011 aboliziun 2010, 2553 Art. 25 al. 4 13-01-2015 01-01-2016 midada 2015-005   11    	1. Disposiziuns generalas 	Art. 1 Intent 	Art. 2 Object  	2. Linguas chantunalas uffizialas 	Art. 3 Princips 	Art. 4 Cussegl grond 	Art. 5 Regenza 	Art. 6 Engaschaments 	Art. 7 Dretgiras ed autoritads da mediaziun 1. disposiziuns generalas * 	Art. 8 2. dretgira chantunala, dretgira administrativa e dretgira da mesiras repressivas * 	Art. 9 3. dretgiras regiunalas a) regiuns monolinguas * 	Art. 10 b) regiuns plurilinguas * 	Art. 10a * 4. autoritads da mediaziun  	3. Promoziun da la lingua rumantscha e taliana / barat tranter las cuminanzas linguisticas 	Art. 11 Chantun 1. instituziuns 	Art. 12 2. projects e mesiras da promoziun spezialas a) secturs, criteris da calculaziun 	Art. 13 b) premissas per las contribuziuns 	Art. 14 Vischnancas 	Art. 15 Barat tranter las cuminanzas linguisticas  	4. Linguas uffizialas e linguas da scola da las vischnancas e da las regiuns * 	Art. 16 Vischnancas 1. linguas uffizialas a) determinaziun 	Art. 17 b) champ d'applicaziun 	Art. 18 2. linguas da scola a) disposiziuns generalas 	Art. 19 b) vischnancas monolinguas 	Art. 20 c) vischnancas plurilinguas e vischnancas tudestgas 	Art. 21 d) scolas regiunalas bilinguas 	Art. 22 3. cumpetenza linguistica 	Art. 23 4. fusiun da vischnancas / colliaziuns da vischnancas 	Art. 24 5. midada da lingua 	Art. 25 Regiuns *  	5. Disposiziuns finalas 	Art. 26 Midadas dal dretg vertent) 	Art. 27 Disposiziun transitorica 	Art. 28 Adattaziun da relaschs communals 	Art. 29 Referendum ed entrada en vigur   		2022-11-02T15:49:41+0100 	"7001 Chur" 	"Gesetzessammlung Kanton Graubünden"